В 1945 година Кубеш като главен редактор на „Свет в образех“ разговаря с водача на югославска делегация на Първия общославянски конгрес в Братислава Димитър Влахов и с живеещия в Прага Анте Чадиковски. След това поради болест Кубеш напуска журналистиката и издателската дейност и изцяло започва да се занимава с дизайн. В 1946 година Чадиковски му предава покана от скопското правителство да посети Народна република Македония и през юни 1947 година Кубеш пристига в Скопие, за да направи проучвания за бъдещата си работа. По предложение на правителството на Народна република Македония и по препоръка на югославското посолство в Прага, тогавашното правителство на Федеративна народна република Югославия одобрява Кубеш да бъде нает като дизайнер в НР Македония. Същата година той започва подготовката за изготвянето на първия градоустройствен план на Скопие. Този план е завършен и одобрен от правителството на Народна република Македония през 1949 година. Съгласно този план се развива градът до земетресението през 1963 година, а и на него се основават и част от градските решения по-късно.